**Отчет за работата на на НЧ „Добри Войников – 1856“**

**през 2021 година**

Уважаеми госпожи и господа,

През 2021 година се навършиха 165 години от основаването на Народно читалище „Добри Войников-1856“ /тогава „Архангел Михаил“/. Предварително беше съставена и одобрена програма за честването на тази бележита годишнина. Поради продължилата и през миналата година пандемия COVID-19 част от събитията не се състояха по обективни причини. Това наложи да се търсят нови форми, които позволяват онлайн занимания и посещения при определен график. Най-важните задачи, свързани с подготовката на отчетно-изборното събрание и тържественото честване на 165-годишнината на читалището бяха изпълнени. Мероприятията, които успяхме да проведем, бяха съсредоточени през летните месеци. Всички те преминаха под знака на 165-годишнината на читалището. Кулминация на честванията беше тържественият концерт на 23.09.2021 г., на който присъства вицепрезидентът на България Илияна Йотова, председателят на Съюза на народните читалища Николай Дойнов, кметът на гр. Шумен и много гости от страната.

Трябва да отразим и отчетем трудностите, свързани с нагласите на служителите, посетителите, членовете на читалището и художествените формации по отношение на опасността от заразяване и последиците, които понякога можеха да са фатални. Въздействието на пандемията се усети най-вече сред колективите ни, но също и при посещаемостта на библиотеката и на събитията, които организирахме. Епидемичната обстановка и мерките, които бяха наложени за преодоляването и, се отразиха пряко както на живота на хората въобще, така и на читалищните дейности. През определени периоди бяха спирани репетициите, посещенията в библиотеката, концертите, турнетата на съставите, беше отложено общото събрание. Въпреки трудностите, през лятото и в началото на есента имахме възможност да осъществим голяма част от по-важните планирани мероприятия. Репетиционният процес и турнетата на съставите също бяха съсредоточени през летните месеци. Очертава се тази тенденция да продължи и през настоящата година.

**Членове**

През изминалата година остана стабилен броят на читалищните членове, те бяха общо 193. Тази тенденция се дължи на старанието на ръководството броят им да отговаря на изисквания от закона минимум за градските читалища, но същевременно с оглед на ограничителните мерки да бъде възможна организацията на общи събрания и други мероприятия. Големият интерес към читалищните дейности и към членство в читалището продължава, но през изминалата година броят на подалите заявления и новопостъпили членове е 10. По-големият брой членове на читалището през предходните години в известна степен затрудняваше осъществяването на дейностите особено в условията на пандемия. Действителните членове за годината са 193. От тях индивидуални са 189, колективни – 4, спомагателни – 40, почетни – 45.

**Настоятелство**

На 12.05.2021 г. се проведе 157-то Общо отчетно –изборно събрание на читалищните членове, на което бе избран нов състав на органите за управление на „НЧ „Добри Войников-1856“. Броят на членовете на Настоятелството остана непроменен и в състава му бяха избрани 13 души: Николай Николов, проф. Кина Вачкова, Детелина Палазова, Илияна Донева, Христо Параскевов, доц. Николай Андриянов, Бистра Вацова, Анатоли Стоянов, Павлинка Марева, Христо Николов, Антон Антонов, проф. Маргарита Георгиева, Снежана Павлова. За председател на читалището бяха издигнати две кандидатури. Досегашният председател Николай Николов беше избран с очевидно мнозинство и това е шестият мандат, през който той ръководи читалището.

Беше променен броят на членовете на проверителната комисия. Тя вече се състои от трима души – Лилия Димитрова, Душица Куцарова и Христина Атанасова.

През годината бяха проведени 7 заседания /част от които онлайн/ – по трудово-правни въпроси, за одобряване на разходи за културни и ремонтни дейности, за приемане на материали за Общото събрание, за организиране на 165-годишнината на читалището, за провеждането на фестивали и други значими събития. Всички членове на настоятелството се отзоваваха на свиканите заседания и съдействаха според възможностите си при поставени задачи.

**Сътрудничество с други институции**

Традиционно читалището получава подкрепа от Министерство на културата и община Шумен – както финансова, така и методическа и морална – при осъществяването на съвместни инициативи. Така беше и през изминалата година. Община Шумен подпомогна организирането на 165-годишнината на читалището, фестивала на мобилното кино „Кино в длан“. Тя подкрепи и ДТА „Пъргавелче“ за участието му в два фестивала в страната през миналата година.

Продължи партньорството на читалището със Съюза на народните читалища, със Славянското дружество /на местно и национално ниво/, с Полския културен институт и др.

На местно ниво си партнираме с читалищата в града, с Художествената галерия, Регионална библиотека, Историческия музей, Шуменския университет и др.

**Международни и национални прояви**

***165 години НЧ „Добри Войникв-1856“***

През 2021 голяма част от усилията на ръководството бяха насочени към организиране и провеждане на честването на 165 години от създаването на читалището, както и 165 години Общонародно читалищно дело.

Централното събитие беше тържественото честване на бележитата годишнина в град Шумен. Събитието се състоя на 23.09.2021 от 18.00 в градинката пред старата сграда на читалището.

Празничната вечер започна с церемония по издигане на националния флаг, знамето на Шумен, на ЕС и запалване на читалищния огън.   
Специален гост на честването беше вицепрезидентът Илияна Йотова.

Събитието уважиха кметът Любомир Христов, областният управител Валентин Александров, председателят на Общинския съвет Ася Аспарухова, председателят на Съюза на народните читалища Николай Дойнов, зам.-ректорът на ШУ „Еп. К. Преславски“ проф. Чавдар Сотиров, председателят на първото българско народно читалище „Елена и Кирил Д. Аврамови-1856“ в град Свищов  Пламен Александров. Гости бяха и много ръководители и представители на образователни и културни институции от общината, граждани и гости на града.

Градинката пред читалището на площад „Възраждане“ се оказа тясна за всички желаещи да присъстват и да наблюдават тържествения концерт.

Добро решение се оказа разполагането на сцената пред стълбите на старата сграда, което направи красивата читалищна сграда естествен и внушителен фон на честването.

В знак на признание за професионалните им достижения и за тяхната активна обществена дейност Илияна Йотова връчи плакет на вицепрезидента на Народно читалище „Добри Войников-1856“, на проф. Кина Вачкова, на Детелина Палазова – секретар на читалището, на ДТА „Пъргавелче“ и на ръководителя на ансамбъла Чавдар Чанов.

Председателят на Съюза на народните читалища Николай Дойнов връчи юбилеен плакет и Златна звезда на НЧ „Добри Войников-1856“ – 165 години общонародно читалищно дело.

Кметът Любомир Христов заедно с председателят на Общинския съвет Ася Аспарухова връчиха почетни отличия на Величка Евтимова и Ирина Върбанова – „Носител на златна значка на град Шумен“ за тяхната значима обществена дейност и принос за творческото развитие на младите хора в Шумен, за популяризирането на класическото танцово изкуство, както и за развитието на културата в нашия град.

Честването продължи с богата концертна програма с участието на вокални и танцови състави към читалището – смесеният хор „Родни звуци“, ансамбълът за народни песни „Панайот Волов“, детският танцов ансамбъл „Пъргавелче“, танцовият ансамбъл „Гайтани“, вокалната формация „Малка серенада“ и балетното студио „Перли“. Над 100 самодейци от различни възрасти показаха творчеството си пред многобройната публика. Беше представен и кратък откъс от първото театрално представление „Михал Мишкоед“ от Сава Доброплодни, което се е състояло преди 165 години на сцената на шуменското читалище. Гост-изпълнител в програмата бе Хайгашод Агасян.

Празничното честване се превърна в основно културно събитие в град Шумен през 2021 г. и в кулминация на националните чествания на 165 години Общонародно читалищно дело в България.

***Фестивал за филми, заснети с мобилни устроства „Кино в длан“***

Поради ограниченията, наложени от пандемичната обстановка в страната и чужбина, от планираните два фестивала успяхме да реализираме само един – Шестотото издание на фестивала „Кино в длан”. Пандемията и ограниченията попречиха да бъде реализиран фестивалът на популярната песен „Есенни шуменски вечери” въпреки големия интерес и многото подадени заявки.

От 14 януари до 31 октомври 2021 г. се проведе шестото издание на фестивала. За участие бяха регистрирани 80 филма от България, Северна Македония и Русия.

Жури в състав Александър Донев – председател и членове: Анна Ангелова, проф. Валери Чакалов и Детелина Палазова през ноември 2021 г. отличиха най-добрите филми и определиха победителите в шестото издание на фестивала. С гласуване във фейсбук беше определен филмът, който спечели наградата на публиката. Награждаването на 6-тото издание на фестивала „Кино в длан” и прожекция на наградените филми ще се проведе през пролетта на 2022 г.

През месец май 2021 г. В кино „Одеон“ - гр. София, се състоя отложеното поради пандемията награждаване и прожекцията на най-добрите филми в петото издание на фестивала „Кино в длан“. Награждаването премина при голям интерес, беше отразено в националните и местни медии и затвърди доброто име и популярност на фестивала.

***Други инциативи***

През летните месеци се реализираха двете планирани международни участия на състави на читалището. АНП „П. Волов” участва в Международен фолклорен фестивал в гр. Бар, Черна гора и смесен хор „Родни звуци” взе участие във фестивала „Музика и море“ в Паралия Катерини, Гърция.

От по-значимите събития поради ограниченията не се реализираха Юбилейният концерт по случай 30 години ДТА „Пъргавелче” и 20 години ТА „Гайтани” и Кръглата маса, посветена на 95 години от кинолюбителското движение в Шумен и България.

През юни в зала „Сава Доброплодни на читалището се проведоха традиционните Полски дни в Шумен. Те се състояха под формата на "Кинотека" - четвърто издание на Полския филмов фестивал в България. В нея бяха включени 5 нови полски филма, носители на престижни награди.

На 11 юни 2021г. на сцената на читалището се проведе първата репетиция на спектакъла „Михал Мишкоед” на ДКТ „Васил Друмев”. Представлението бе подготвено от шуменския театър с цел ознаменуване на 165-тата година от първото театрално представление в България, което се е играло в читалище „Добри Войников”. Драматургичният вариант е на Кольо Карагеоргиев, постановката - на Съби Събев, сценичната среда - на Димитър Димитров. В ролята на Михал видяхме популярния от театъра и киното актьор Ники Станоев.

След репетицията бе дадена пресконференция за медиите в едно от фоайетата на старата сграда на НЧ „Добри Войников-1856”.

През месец октомври се състоя юбилейният концерт „25 години Вокална формация Малка серенада”.

1. БИБЛИОТЕЧНА ДЕЙНОСТ

**Библиотека при НЧ „Д. Войников-1856”**

В края на 2021 г. фондът на библиотеката при читалището е 156 430 библиотечни единици (книги, периодични издания и други източници на информация). Постъпили са 371 библиотечни документа на стойност 5826,53лв., средствата за които са главно от: 1 проект /206 книги за 3328,86 лв. към Министерството на културата/, дарения и собствени приходи. През годината са получавани 35 периодични издания /26 списания и 9 вестници/ на обща стойност 2300,92лв.

Основните статистически показатели за работата на библиотеката са следните:

**Читатели**: 722, от които до 14 години – 184

**Общо посещения**: 15176 (за дома – 11710, за читалня – 3466 )

**Заети библиотечни документи:** 27116 (книги-22937 електронни носители –113 и други - 4066 (периодика)

И през тази година пандемичната обстановка в страната се отрази неблагоприятно на библиотечната дейност. Намаляването на читателите и тяхната активност може да се обясни с редица обективни фактори и процеси. Периодичното отваряне и затваряне на библиотеката, както и ограничаване на достъпа на читатели до отделните ѝ звена наруши нейната работа. Надяваме се през новата 2022 година да възвърнем нормалната си дейност и подобрим основните статистически показатели на библиотеката.

Техниката, получена по проект „Глобални библиотеки” вече 11 години се ползва от нашите читатели (102 посещения за ползване на Интернет).

През отчетния период библиотеката се включи в организацията на 44 масови прояви, които бяха посетени от 311 читатели и приятели на читалището:

**Видеопрожекции:**

* „Природните бедствия“ и „Планетите“ – прожекции на научно-популярни филми /пред деца от I клас на III-то ОУ/.

**Конкурси:**

* Национален конкурс за рисунка и литературна творба на тема: „Пролетта събужда отново за живот света“. В организирания през юбилейната за читалището година конкурс взеха участие над 300 деца в две възрастови групи и две направления - литература и рисунка. С книги закупени от издателство „Фют“ бяха отличени 54 участника.

**Срещи с творци:**

* Среща с младия и талантлив автор от гр. Ямбол Боян Боев. Той представи пред ученици от ПГИ своя първи роман "Сайбиевата невеста", една книга за невъзможната любов, която придава смисъла на всичко.  Боян Боев сподели с присъстващите спомени от своите ученически години, първи литературни опити, любими автори и книги, и отговори на всички въпроси на учениците. Днес Боян Боев живее и работи в гр. Бургас.
* Среща-разговор със Здравка Евтимова. В читалището гостува една от най-известните съвременни писателки и преводачки в България. При голям интерес и спазване на мерките за безопасност и сигурност, водещата Олга Костова проследи пътя на Здравка Евтимова към световната литература и зададе интересни въпроси. Авторката беше приятно изненадана от присъствието на много млади хора от клуб „Български език и творчество“ и ЛК „Сладкодумци“. Те се интересуваха от началото на творческия път на писателката, от детството ѝ, от това какво я вдъхновява да твори, как подбира темите, за колко време създава един разказ или роман и др. На края на срещата, продължила близо 2 часа, Здравка Евтимова раздаде автографи на своите почитатели и се снима за спомен с тях.

**Изложби:**

- Изложба на наградени творби от конкурса „Моята мечта за Коледа“

- Фотоизложба по повод 90 години от рождението на проф. Венета Вичева /1931-2013/

- Великденска изложба на нашарени яйца-писанки на украинската художничка Мирослава Гудима, изкуствовед от град Ковел. Всеки регион от Украйна има свои традиционни писанки, които се отличават с цветове и орнаменти.

**Други инициативи:**

* Отчитане на резултатите от конкурса „Пролетта събужда отново за живот света“ и награждаване на призьорите. Художникът Деян Евтимов и Детелина Палазова - секретар на читалището, наградиха над 50 творци от Шумен и страната.
* „Децата и читалището“ – Детски празник по повод 1 юни. В зала „Сава Доброплодни“ деца от ДГ „Звънче“ взеха участие в организираните от читалището арт ателиета, литературни четения и други забавни игри. Като подарък по случай празника, всяко дете получи книгата „Кой си изгуби усмивката“ на украинската писателка Валентина Семеняк.
* В рамките на традиционните Полски дни в Шумен, се състоя „Кинотека на полското кино“. В нея бяха включени 5 нови полски филма, носители на престижни награди. Кинотеката бе открита на 3 юни с филма „Тялото Христово“ и продължи до 9 юни.
* „Библиотеката и читалището“ – беседа пред деца от Центъра за настаняване от семеен тип /кв. Тракия/
* „Старопечатната книга“ – посещение на студенти от ШУ „Еп. Константин Преславски“ с преподавател проф. Страшимир Цанов и запознаване с част от старопечатния фонд на библиотеката.

**С витрини и кътове бяха отбелязани следните бележити дати, видни личности и годишнини:**

* 235 години от рождението на Вилхелм Грим (1786-1859)
* 200 години от рождението на Г. С. Раковски (1821-1867)
* 130 години от рождението на Михаил Булгаков (1891-1940)
* 90 години от рождението на проф. Венета Вичева (1931-2013)
* 150 години от рождението на Марсел Пруст (1871-1922)
* 120 години от рождението на Илия Бешков (1901-1958)
* Стефан Цанев на 85 години (1936)
* 125 години от рождението на Франсис Скот Фицджералд (1896-1940)
* 140 години от рождението на Стилиян Чилингиров (1881-1962)
* 135 години от рождението на Ран Босилек (1886-1958)
* 200 години от рождението на Фьодор Достоевски (1821-1881)
* 110 години от рождението на Анри Троая (1911-2007
* 200 години от рождението на Гюстав Флобер (1821-1880)
* 105 години от рождението наИван Пейчев (1916-1976)
* 110 години от рождението на Пантелей Зарев (1911-1997)
* 125 години от рождението на Цанко Лавренов (1896-1978) и др.

**Тематични:** „1340 години от създаването на българската държава (681)“, “148 години от гибелта на Васил Левски“, “Ден на пчеларя и Св. Харалампей“, “21 февруари - международен ден на майчиния език“,“Образът на жената в българската литература“, “Ден на Ботев и загиналите за свободата и независимостта на България“, “165 години читалище „Добри Войников-1856“, „Весела Коледа и щастлива Нова година“ и др.

1. ЛЮБИТЕЛСКО ХУДОЖЕСТВЕНО ТВОРЧЕСТВО.

**Смесен хор „Родни звуци**

През изминалата година пандемичната обстановка ограничи в известна степен репетиционния процес и затрудни започналата дейност по набиране на хористи и тяхното приобщаване към състава. Независимо от тези обстоятелства новосформирания хор успя да реализира успешно турне до Гърция с участие в девето издание на международния фестивал „Музика и море“, Паралия Катерини и да се включи в програмата на концерта, посветен на 165-годишнината от основаването на НЧ „Добри Войников – 1856“. Същевременно отпаднаха две планирани изяви: на традиционен есенен фестивал в с. Кочово, общ. Велики Преслав и в Коледен концерт, организиран от читалището.

Основно работата с хор „Родни звуци“ беше насочена към натрупване на репертоар. Разучени бяха над 10 песни от различни жанрове и стилове, като например: „На Добри Войников“, „На нашите будители“, „Любовта на живота ми“, „Хор на пленените юдеи“ из оп. „Набуко“, „Конфутатис“ и „Санктус“ из „Реквием“ на Моцарт, коледни песни.

За новия творчески сезон се запазват задачите по изпълнението, на които диригентът и състава беше ангажиран и до момента: натрупване и художествено изработване на репертоар, участие в различни творчески форуми и привличане на нови хористи.

**ВФ „Малка серенада“**

През изминалата година вокална формация „Малка серенада“ работи за привличане на нови участници и попълване на мъжката част от състава. Самодейците участваха във фестивала на старата градска песен „Красив романс е любовта“ в гр. Созопол на 18 и 19 юни 2021 г. с песните „Шуменски вечери“ и „Купувайте цветя“. Заслужено ВФ „Малка серенада“ зае първо място.

На 26 и 27 юни 2021 г. групата гостува в гр. Хасково и участва в XX национален конкурс на старата градска песен „С песнитена Ари“.

През втората половина на годината бяха отбелязани две важни годишнини:

На 23 септември 2021 г. ВФ „Малка серенада“ участва в тържествения концерт по повод 165 години от създаването на НЧ „Добри Войников“ .

На 20 октомври 2021 г. бе концертът по повод 25 години от основаването на формацията.

**АНП „П. Волов” за 2021 г.**

Поради ограниченията, наложени от пандемията ансамбълът успя да реализира само две участия през годината. За сметка на това и двете участия бяха значими и важни както за състава, така и за читалището.

През месец август 2021г. се реализира заплануваното от 2020 г. участие в Международен фолклорен фестивал в Бар Черна гора.

Ансамбълът в състав от 10 певици и художествения си ръководител Александър Божилов съвместно с гайдарски оркестър „Шарена гайда” от СУ „Сава Доброплодни” представиха българския фолклор по време на фестивал в курортния града на Република Черна гора. В рамките на 3 дни ансамбли и групи от цяла Европа представяха на сцена своето фолклорно наследство. Двата български състава съвместно по атрактивен и запомнящ се начин се включиха с нашето фолклорно богатство и традиции.

Ансамбъл „Панайот Волов” участва с програма от няколко изпълнения и в тържественото честване на 165 години Народно читалище „Добри Войников-1856”, което се състоя на 23.09.2021г.

През месеците, в които не е имало забрана за това, съставът е провеждал репетиционен процес – един път на седмица.

**ЛК „Български език и творчество“**

В началото на месец януари 2021 година литературният клуб „Български език и творчество“ продължи своята дейност дистанционно, поради усложнената пандемичната обстановка. Създаден да работи за създаване на лично литературно творчество и да подпомага заниманията на учениците в училище по български език и литература, клубът се утвърди като място за творчество и образование в областта на литературата и българския език. Сформираните две направления продължиха дейността си и през 2021 година:

1. Лично литературно творчество за ученици и студенти;

2. Консултации по БЕЛ за всички класове от пети до дванадесети клас и подготовка за национално външно оценяване в седми клас и за матура в дванадесети клас.

Предвид обстановката се предоставя възможност на ученици от 5 до 12 клас да се включат в клуба и да се занимават на малки групи или индивидуално, при спазване на безопасни здравни условия, съобразени със свободното време на участниците. При влошаване на епидемическата обстановка се премина към дистанционно обучение.

От началото на учебната 2020/2021 година бяха записаха 21 ученици от различни класове от училищете в града. Учебните занимания започнаха редовно на 1 октомври по предварително изготвен график. За съжаление през месец ноември клубът се наложи да премине към дистанционно обучение, което продължи през декември, януари, февруари до средата на март 2021 година.

Клуб „Български език и творчество“ стана инициатор в края на 2020 г. и се включи в обявения от читалището коледен конкурс на тема: „Моята мечта за Коледа“ за лично литературно творчество и рисунка по темата. Голям брой творби бяха подготвени за кратко време, като се включиха ученици от цялата ни страна и от Австрия, Англия, Испания, Молдова и Украйна, предимно от българските училища в първите три страни и от децата на последните две страни, които както знаем пишат на български език.

Това е изключително голям успех, тъй като се включиха с литературни творби 132 ученици със стихове, разкази и приказки, дори с есета, въпреки че горната граница за участие беше 14 години. Рисунките също бяха много 225 или общо 357 творби на млади автори и художници от 6 до 14 години. В този първи международен конкурс участваха и млади автори от клуб „Български език и творчество“, като една ученичка беше отличена с втора награда в раздел „Литературно творчество“, а две по-малки в раздел „Изобразително изкуство“ получиха поощрения.

По-големите ученици участваха и в Националния конкурс „Любовта в нас“ - Варна. Участие с литературни творби имат младите автори и в следните конкурси:

- Национален конкурс „България в сърцата и мечтите ни“, организиран от НЧ “Боян Пенев“ в Шумен - една награда за второ място;

- Национален конкурс „Природата - моето вдъхновение“, организиран от ПП “Шуменско плато“ - втора награда за стихотворение;

- Национален литературен конкурс „Сторих го за отечеството“ на НЧ “Напредък-1869“ - втора награда за стихотворение;

- Литературен конкурс по младежки проект към Община Шумен за есе и интерпретативно съчинение на тема: „Поклон, будители и просветители!“; – първа и трета награда;

- Национален конкурс „Морето, морето, морето...“ - Варна – грамота за ръководителя на клуба – Павлинка Марева.

Работи се и за създаване на литературни творби за следващите конкурси, като вече са изпратени за Втория международен конкурс „Моята мечта за Коледа“, „Любовта в нас“ и за нов конкурс на Младежкия дом в Шумен на тема: „Любовта е“, от които очакваме отново награди.

През месец февруари обявихме заедно с читалището и първи национален конкурс на тема: „Пролетта събужда отново за живот света“, като целта беше да покажем чрез творчеството, че животът се възражда през най-красивия сезон в годината.

Получихме отново много творби – литературни и рисунки, които журитата класираха и имахме възможност лично да наградим най-хубавите творби. На 31 май в зала „Сава Доброплодни“ на читалището се проведе тържество за отчитане на пролетния конкурс и награждаване на отличените творци. Наградите за литературно творчество връчи г-жа Детелина Палазова - секретар на НЧ“Д. Войников-1856“ - председател на журито за литература, а за „Изобразително изкуство“ председателят на второто жури г-н Деян Евтимов - директор на ХГ “Елена Карамихайлова“ в Шумен. За участниците беше подготвен и музикален поздрав. Два пъти в годината – в навечерието на Коледа и в края на пролетта – през май се експонираха тематични изложби на детски рисунки във витрината на читалището и в зала „Сава Доброплодни“.

Учениците от литературния клуб участваха в срещата с известната писателка Здравка Евтимова, организирана от читалището и останаха очаровани от нея.

По случай 165-тата годишнина на НЧ “Д. Войников-1856“, ЛК„Български език и творчество“ кандидатства с два проекта в община Шумен и спечели участие и с двата. По младежки проект: „Хуманистична образователна среда в НЧ „Добри Войников-1856“ и създаване на условия за развитие на уменията на младежите в областта на журналистиката“ участието беше на тема: „Създаване на условия за развитие на уменията на младежите в областта на журналистиката и издаване на първи брой на вестник „Будител“. За да се подготви юбилеен вестник „Читалище будител“ се сформира в клуба нова секция по журналистика, която подготви и реализира този брой на вестника. По време на тържеството през септември бяха разпространени отпечатаните 350 броя, посрещнати много радушно от шуменската общественост.

По този младежки проект беше обявен и конкурс за написване на есе и интерпретативно съчинение на тема: „Поклон, будители и просветители!“ на възрожденска тематика, в който участие взеха ученици от горните класове, които написаха чудесни есета за Добри Войников, за Паисий Хилендарски, за Левски и други наши възрожденци. Младежкият проект беше отчетен успешно през месец септември 2021 година.

Успоредно с него през лятото на изминалата година клубът спечели и проект към Общински фонд „Култура“, чиято дейност беше издаване на книга с детско творчество, създадено по време на пандемията. Книгата е озаглавена „Детско онлайн творчество“ и включва литературни творби, отличени в двата конкурса за Коледа и за пролетта, както и рисунки от раздела „Изобразително изкуство“. В рамките на 110 страници са поместени 68 творби – поезия и проза и 22 рисунки на отличените млади автори и художници. През месец ноември излезе от печат първата книга на клуба и беше разпратена в цяла България на учениците, чиито произведения са включени в нея. Проектът за книгата беше отчетен през месец декември успешно в община Шумен.

Участие в предаване на телевизия Шумен ни даде възможност да запознаем и представим на шуменци книгата „Детско онлайн творчество“ и вестник „Читалище будител“. За цялостната дейност разказа г-жа Детелина Палазова – секретар на читалището, показани бяха и детските рисунки от двата конкурса, наградите и кадри от тържественото отбелязване на 165 година НЧ“Д. Войников-1856“,

Тази учебна година 2021/2022 започна присъствено до началото на декември и отново преминахме на дистанционно обучение. До края на календарната 2021 година в секция „Литературно творчество“ подготвихме литературни творби за участие в няколко национални и международни конкурси, чийто резултати ще бъдат обявени през 2022 година. В секцията за консултации по БЕЛ заниманията преминават чрез изпращане на тестове, които учениците решават и връщат за проверка и разяснения на ръководителя. Учат се да правят преразкази от името на герои, от името на страничен наблюдател, сбит, подробен преразказ, като се спазва точно глаголното време.

В края на отчета трябва да отбележим, че въпреки трудната епидемична обстановка през земните месеци, успяваме да наваксаме пропуснатото през април, май и юни чрез присъствено занимание в клуба. В началото на всяка учебна година обновяваме участниците в клуба, тъй като дванадесети клас отиват студенти в други градове, но на тяхно място се записват нови абитуриенти.

Многообразната дейност на ЛК„Български език и творчество“ през изминалата 2021 година показва, че децата и младите хора в Шумен имат нужда от смислени занимания и от място за оползотворяване на свободното им от учене време, място, където да развиват таланта си в областта на литературното творчество и да обменят идеи и творчески търсения.

**Дружество на краеведите „Георги Джумалиев“**

В навечерието на 3-ти март Марияна Филипова – краевед и председател на Дружеството, главен експерт в Държавен архив – Шумен изготви и представи една дигитална изложба, с която припомни отново подвига и саможертвата на участниците в Опълчението. В нея са включени част от снимките на опълченци, съхранявани във фондовете на архива с кратки биографични данни. Това са хора от различни социални групи, обединени от една идея – Освобождението на България.

От м. април до м. октомври в 7 дигитални изложби бе представена 70-годишната история на българските държавни архиви и в частност Държавен архив – Шумен. В изготвянето на 4 от тях взе участие квраведът Марияна Филипова.

Издаване на сборник от Националната конференция „Делото на Капитан Петко Войвода – исторически и съвременни измерения“, проведена на 13 декември 2019 г. във Варна. Конференцията беше организирана от Съюз на тракийските дружества в България, Тракийски научен институт, филиал на ТНИ – Варна и с подкрепата на Община Варна. В сборника е включен и докладът „Село Капитан Петко, Област Шумен“ на заслужилия краевед Веска Ламбова от Дружество на краеведите „Георги Джумалиев“ – Шумен.

През м. юни 2021 г. бяха отбелязани 110 години читалище село Острец, Търговищко. В тържествата взе участие Веска Ламбова - заслужил краевед и Почетен гражданин на с. Острец.

Въпреки усложнената епидемиологична обстановка в страната и невъзможността да се събираме заедно, намерихме начин да отбележим 80-годишнината на Веска Николова Ламбова. Интернетът и социалните мрежи помогнаха за това.

Написана и изпратена за печат в сп. „Архивен преглед“ е статията на Марияна Филипова „Проф. Рашо Рашев и неговият личен фонд в Държавен архив – Шумен“.

**Балетно студио „ПЕРЛИ”**

След два или три неуспешни опита да започнем редовни часове, все пак успяхме да се мобилизираме в края на лятото на 2021 година. Тогава започнахме подготовка за празничния концерт на нашето читалище по повод 165 годишнината от създаването му. Заедно с Юлиана Керезова- Тодорова и Звезделина Цветкова поставихме и отрепетирахме танцът „Лебеди” по музика на Камий Сен-Санс. Продължихме работа с надежда да не бъдем затворени и участвахме в концерт на ВФ „Малка серенада” по повод 25 години от създаването им. Но след тази изява се наложи да прекратим уроците.

Балетни костюми не са поръчвани през този период.

**Kиноклуб „Мадарски конник“**

Работата на киноклуб „Мадарски конник“ през 2021 г. бе затруднена поради здравната обстановка в страната. Основната дейност бе дигитализацията на част от архива на киноклуба. Изпълнявахме проект към общински фонд „Култура“. Проектът мина успешно, дигитализирани са над 300 минути киноленти. Записани на дискове са както филми, така и хроники със събития в Шумен. Имаме успешно сътрудничество с телевизия Шумен и регионална библиотека „Ст. Чилингиров“.

Друга насока на дейността е заснемане на кадри за филми, с които киноклубът ще участва във фестивала на любителските исторически филми Шумен 2022 г.

Бяха заснети репортажно или изцяло събития в читалището, като годишното събрание на читалището, тържествения концерт „165 години читалищно дело“ и други.

Киноклубът участва в няколко фестивала :

* Хасково – Каунфест – фестивал на смешния филм – Втора награда;
* Попово – Минифилм – награда за сценарий и награда за музикално оформление;
* Битола, Северна Македония – камера 300 - сребърна плакета и специална награда

В Попово бе проведено отчетно-изборно заседание на Национална федерация Алтернативно кино. Бе избрано ново ръководство начело с Татяна Алахвердиева. В състава на ръководството от Шумен е председателят на клуба. Членският внос бе определен на десет лева за индивидуално членство и сто лева за киноклуб.

През тази година се сбогувахме с приятеля, твореца и общественика Величко Геров.

**ДТА „Пъргавелче” и ТА „Гайтани”**

**7 – 12 Юли 2021г.** – Тренировъчен лагер на подготвителна група на ДТА „Пъргавелче“ в Равда

**17 – 23 юли 2021г.** - Тренировъчен лагер на подготвителна група на ДТА „Пъргавелче“ в Равда

**23 юли 2021г.** – Участие в Празник на чушката и домата в село Мараш

**2- 4 август 2021г.** – Участие във Фестивал „Фолк нюанси“ в Сл. бряг

**5- 8 август 2021г.** - Тренировъчен лагер на ТА „Гайтани“ в Равда

**2 – 5 септември 2021г.** – Тренировъчен лагер на ДТА „Пъргавелче“ – основна група в Равда

**5 септември 2021г.** – Участие във Фестивал „Морето, рибите и рибарите“ в Равда

**6 септември 2021г.** – Участие във Фестивал „Сите българи заедно“ в село Победа, обл. Ямбол

**23 септември 2021г.** – Участие в тържественото честване по случай 165 години Народно читалище „Добри Войников-1856”. Ансамбъл „Пъргавелче” бе отличен с почетен плакет на Вицепрезидента на Република България г-жа Илияна Йотова по случай своята 30 годишнина и годишнината на читалището.

Поради ограниченията, наложени от пандемията ансамблите не успяха да осъществят участия в международни фестивали извън страната. За съжаление не се реализира и юбилейния концерт ”30 години ДТА „Пъргавелче”. Не успяха да се реализират и традиционните пролетен, годишен и коледен концерт. Репетициите се провеждаха предимно от пролетните до есенните месеци при спазване на всички противоепидемични изисквания.

**Фотоклуб**

През 2021 г. се проведе фотоконкурс на тема „Красотата на моя роден край”. Конкурсът се организира от НЧ „Добри Войников-1856” и Фотоклуба към читалището и протече онлайн от 1 юли до 31 август 2021 г. Участие в взеха над 30 души с над 50 снимки. Целите на конкурса бяха развитие и популяризиране на любителското фотоизкуство, създаване на фотографски изображения, стимулиращи интереса към родния край и популяризиране на Шумен и областта.

За участие се допускаха индивидуални автори или авторски колективи – непрофесионалисти.

Максимален брой на представените фотографски изображения бяха до 3 броя. Условие за участие беше и материалите да са създадени през последната една година и да не са публикувани.

Жури с председател фотографът Стоян Николов определи победителите. Наградите бяха връчени през декември 2021 г.

Уважаеми читалищни членове,

Измина една трудна година, през която отбелязахме 165-годишнината на НЧ“Д. Войников-1856“ със запомнящо се тържество, изпълнихме заложените дейности в проекто-решенията на отчетно-изборното събрание за първата година, запазихме структурата на творческите колективи, работихме по три проекта към община Шумен, проведохме един международен, един национален литературни конкурси, както и традиционния фестивал „Кино в длан“, 25- годишнината на ВГ “Малака серенада“, срещи с творци и други. Нека си пожелаем 2022 година да бъде много по-добра, успешна и плодотворна, без ограничителни мерки, за да можем да изявим творческия потенциал на формациите на читалището и да представим постигнатото от тях в България и в чужбина!

**Членове на Настоятелството**:

1. Николай Николов

2. Бистра Вацова

1. Детелина Палазова
2. Анатоли Стоянов
3. Доц. Николай Андриянов
4. Христо Николов
5. Снежана Павлова
6. Павлинка Марева
7. Проф. Маргарита Георгиева
8. Илияна Донева
9. Антон Антонов

12.Христо Параскевов

13.Проф. Кина Вачкова

**Проверителна комисия**:

* 1. Лилия Димитрова – висше „магистър“
  2. Душица Куцарова – висше „магистър“
  3. Христина Атанасова – висше „магистър“